תומ"ת **SIGMA 155** הוא תותח מתנייע מודרני ישראלי שפותח על ידי אלביט מערכות. הכלי מורכב מתותח הוביצר בקליבר 155 מ"מ (קליבר נאט"ו הסטנדרטי) הנישא על גבי משאית בעלת עבירות גבוהה. מערכת ארטילריה זו תוכננה כדי לענות על דרישות הצבא המודרני במאה העשרים ואחת: מערכת בקרת ירי מתקדמת, קצב אש גבוה, מערכת טעינה אוטומטית, טווח מקסימלי גדול, מגוון מערכות המאפשרות להשיג דיוק גבוה במגוון תנאים, ויכולות פריסה מהירה.

פיתוח
-----

ב-1999 פיתחה סולתם מערכות את ה-ATMOS, תותח הוביצר בקליבר 155 מ"מ המותקן על גבי משאית 6×6. התותח נבחן על ידי צה"ל אך לא נרכש על ידו. לעומת זאת, מספר צבאות בעולם רכשו את ה-ATMOS. עם מכירת סולתם מערכות לאלביט מערכות, המשיך פיתוח התותח המתנייע בחברה החדשה.

ב-2017 החליט משרד הביטחון להצטייד בגרסה מתקדמת ומשופרת של ה-ATMOS, שכעת מיוצר על ידי אלביט מערכות, כתותח העתיד של צה"ל. ב-2021 הוחלט כי התומ"ת SIGMA 155 ייכנס לשירות ב-2023 וייקרא בצה"ל "רועם".

סקירה כללית
-----------

### מרכב

ה-SIGMA 155 הוא למעשה תותח הוביצר מודולרי, שמורכב על משאית בעלת הנעה של 10×10, בעלת עבירות גבוהה, שיכולה לנסוע במהירות של עד 90 קמ"ש בכביש. על המשאית מותקן כל הדרוש לתותח, כולל מערכת בקרת אש ומערכת ייצור חשמל הדרושה להפעלת מערכות העזר. התקנת התותח על משאית מספקת מגוון יתרונות: תחזוקה זולה יותר מתובה זחלית, מהירות גבוהה בכביש, חיסכון לוגיסטי במובילים כבדים, וגמישות מבצעית המאפשרת להעביר את התותח בקלות בין גזרות.

בעוד שמרכב משאית מספק יתרונות רבים, הוא טומן בחובו חסרונות לא מעטים, על פני מרכב זחלים ממוגן וכבד יותר: תותח הנע על זחלים, כמו M-109 מסוגל ללוות "שכם אל שכם" את הכוחות המתמרנים בעומק השטח, להתמקם בעמדת ירי ללא תלות בתוואי השטח, להגיע עד לקו ראשון, במידת הצורך יש לו אפשרות לירות בכינון ישיר, והוא ממוגן טוב יותר נגד אש נגד סוללות. מרכב משאית חסר את היכולות הללו, שנחוצים במלחמה מול צבאות סדירים, ומאפשרת תנועה לעומק שטח עוין.

מרכב משאית מוגבל לפעולה משטח ידידותי ומוגן, ואינו יכול לנוע באופן צמוד עם כוחות השריון והחי"ר הממוכן, בעומק שטח עוין.

### מודול התותח

מודול התותח כולל הוביצר בקליבר 155 מ"מ ואורך 52 קליברים (8.06 מטר), אליו מחוברת מערכת טעינת פגזים אוטומטית ("טען אוטומטי"). מודול התותח עטוי בלוחות שריון על מנת להגן על המערכות מפני אש נק"ל, רסיסים ופגעי מזג האוויר (כגון אבק ולחות). הטען האוטומטי יכול לבחור בין מספר סוגי פגזים, כמות החנ"ה (חומר נפץ הודף) וכוונון מרעום הפגז. הטען האוטומטי מאפשר ירי מהיר ורציף לאורך זמן, תוך דרישת פחות אנשי צוות להפעלת התותח.

### מערכות מתקדמות

ה-SIGMA 155 תוכנן להיות מערכת עצמאית בשטח, ללא תלות בכוחות אחרים. בהתאם לכך, למערכת יש מחשב טקטי, מערכת ניווט אינרציאלית (INS), כמו גם מערכת ניווט לוויינית (GPS) המורכבת בכל תותח בנפרד, מה שמאפשר לו יכולות ניוד ואש עצמאיות, ללא תלות בקרון הבקרה. למערכת יש גם מערכת ראייה ליום ולילה, לאיתור מטרות באופן עצמאי ואף מכ"ם לבדיקת מהירות הלוע של התותח. המערכות המתקדמות האלו נותנת יכולות רבות לתותח, לדוגמה, המערכות מאפשרות לחשב את הסטייה של הפגז הראשון שנורה, ולשפר את הדיוק מיד לאחר הירי.

משתמשים
-------

* ישראלישראל ישראל: נמצא בהליכי קליטה בצה"ל ב-2023 בשם "רועם".
* מדינה בדרום-מזרח אסיה (אסיה-פסיפיק).

ראו גם
------

* ATMOS

קישורים חיצוניים
----------------

* יובל אזולאי, ‏מכה לתע"א: משרד הביטחון בחר בתותחים של אלביט מערכות, באתר גלובס, 4 באפריל 2017
* דני זקן, ‏עסקת ענק לאלביט מערכות: זכתה בחוזה בסך 106 מיליון דולר, באתר גלובס, 15 בנובמבר 2021
* Elbit Systems Progressing New SIGMA 155mm Artillery System, סרטון באתר יוטיוב (אורך: 2:12)
* Lademechanismus der SIGMA Radhaubitze von Elbit Systems (הטען האוטומטי בפעולה), סרטון באתר יוטיוב (אורך: 1:11)
* תמיר מורג, מהיר יותר, קטלני הרבה יותר: הצצה ראשונה לתותח העתיד של צה"ל, באתר ישראל היום, 9 בנובמבר 2022
* כך מגדיר מחדש ה"רועם" את המילה תותח. צפו, באתר צה"ל, 13 ביולי 2023
* צה"ל מציג את ה"רועם" החדש: 8 פגזים בדקה, טווח אש של 40 ק"מ וגלגלים במקום זחל, סרטון בערוץ "עכשיו 14", באתר יוטיוב (אורך: 03:11), 26 ביולי 2023
* Elbit Systems and Rheinmetall Live-Fire Demo of Automated 155mm Self-Propelled Howitzer, סרטון בערוץ "Elbit Systems", באתר יוטיוב (אורך: 00:56)
* הרועם - התותח הבא של צה"ל, ב-YouTube Shorts

הערות שוליים
------------

1. ↑  יובל אזולאי, ‏מכה לתע"א: משרד הביטחון בחר בתותחים של אלביט מערכות, באתר גלובס, 4 באפריל 2017.
2. ↑  דני זקן, ‏עסקת ענק לאלביט מערכות: זכתה בחוזה בסך 106 מיליון דולר, באתר גלובס, 15 בנובמבר 2021.
3. ↑